b'\n_START_ARTICLE_\nGentrifikacija\n_START_PARAGRAPH_\nGentrifikacija (prema engl. gentry - ni\xc5\xbee plemstvo), postupak u kojem se starije jeftine gra\xc4\x91evine (uglavnom stambene zgrade) ili \xc4\x8ditavi dijelovi gradova, naj\xc4\x8de\xc5\xa1\xc4\x87e radni\xc4\x8dka naselja, pretvaraju u skuplje luksuzne gra\xc4\x91evine za pripadnike srednjeg sloja koji se naj\xc4\x8de\xc5\xa1\xc4\x87e doseljava na mjesto autohtonog stanovni\xc5\xa1tva, istitsnutog iz tih gra\xc4\x91evina zbog povi\xc5\xa1enih tro\xc5\xa1kova \xc5\xbeivota._NEWLINE_Povezana je s procesima deindustrijalizacije, urbanizacije i osuvremenja (modernizacije) povijesnih jezgri i u\xc5\xbeih gradskih sredi\xc5\xa1ta nau\xc5\xa1trb autohtonog stanovni\xc5\xa1tva koje se seli u predgra\xc4\x91a ili \xc4\x8dak i izvan mati\xc4\x8dnih gradova, u trabante i satelitske gradove koji su samo poslopru\xc5\xbeateljskom ulogom povezane s mati\xc4\x8dnim sredi\xc5\xa1tem, dok stanodavateljskom, kulturnom, obrazovnom i brojnim drugim ulogama zadr\xc5\xbeavaju stanovni\xc5\xa1tvo unutar svojih granica, ali i dalje unutar utjecaja mati\xc4\x8dnog grada kojem te\xc5\xbee (gravitiraju) iz privrednih razloga._NEWLINE_Na primjeru favela, slamova i ostalih divljih naselja, \xc4\x8dije se stanovni\xc5\xa1tvo raseljava radi izgradnje bilo prometnica bilo poslovnih ili stambenih prostora, ali bez pru\xc5\xbeanja alternative, gentrifikacija mo\xc5\xbee poprimiti i oblike dru\xc5\xa1tvenog, a u krajnjem slu\xc4\x8daju i planiranog etni\xc4\x8dkog \xc4\x8di\xc5\xa1\xc4\x87enja, istiskivanja doma\xc4\x87eg stanovni\xc5\xa1tva na korist novouseljene zajednice._NEWLINE_Gentrifikacija posebno sna\xc5\xbeno poga\xc4\x91a brzo urbanizirana podru\xc4\x8dja, kako u razvijenom, tako i u nerazvijenom dijelu svijeta, produbljuju\xc4\x87i postoje\xc4\x87e dru\xc5\xa1tvene razlike._NEWLINE_Osim navedenih, poti\xc4\x8du je i mahom prisutan ruralni egzodus, zbjeg stanovni\xc5\xa1tva sa seoskih u gradska podru\xc4\x8dja, koji poja\xc4\x8davaju\xc4\x87i intezitet deagrarizacije, a time i deruralizacije, poja\xc4\x8dava postupak gentrifikacije._NEWLINE_Pojedini urbanisti povezuju gentrifikaciju s pojmom urbane dekadencije, propadanja autohtone gra\xc4\x91anske kulture uslijed preseljenja njezinih ba\xc5\xa1tinika na predgra\xc4\x91a i naselja izvan granica mati\xc4\x8dnog (rodnog) grada, time i izvan gradskoga kulturnoga utjecaja, budu\xc4\x87i da predgra\xc4\x91a i sateliti zadovoljavaju i tu ulogu. _NEWLINE_Primjerice, ameri\xc4\x8dki gradovi Portland, u saveznoj dr\xc5\xbeavi Oregon, i glavni grad SAD-a Washington predvode procese gentrifikacije u toj zemlji s najvi\xc5\xa1im udjelima gentrificiranih zgrada u gradskom sredi\xc5\xa1tu. U Portlandu je tako gentrificirano 3 od 5 zgrada, a u Washingtonu svaka druga, kao i primjerice u Minneapolisu i Seattleu.'